EKRE poliitik süüdistab Jüri Ratase esimest valitsust ülekulutamises | Eesti | ERR
EKRE poliitik süüdistab Jüri Ratase esimest valitsust ülekulutamises ({{contentCtrl.commentsTotal}})
{{1575966480000 | amCalendar}}
Merry Aart. Autor/allikas: Foto: EKRE
EKRE-sse kuuluv riigikogu maaelukomisjoni liige Merry Aart leiab, et Keskerakonna, EKRE ja Isamaa koalitsioon kärpis põllumeeste üleminekutoetusi Jüri Ratase juhitud eelmise valitsuse tegevuse tõttu.
"Kevadel moodustatud Keskerakonna, Isamaa ja EKRE valitsusliit pidi asuma eelmise valitsuse ülekulutamise tagajärjel eelarvekulutusi kärpima, et tasakaalustada miinusesse langenud eelarvet, seda muuhulgas vale aktsiisipoliitika tõttu," selgitas Merry Aart.
Novembrist 2016 kuni aprillini 2019 juhtis Eestit Keskerakonna, sotsiaaldemokraatide ja Isamaa koalitsioon, valitsusjuhiks oli ka siis Keskerakonna esimees Jüri Ratas. Toonane valitsus taastas põllumeestele üleminekutoetuste (top-up) maksmine, andes selleks riigieelarvest ligi 15 miljonit eurot aastas. Praegune koalitsioon vähendas alguses seda summat kolm korda, viie miljoni euroni, hiljem tõsteti toetused põllumeeste protestide tõttu 10 miljoni euroni järgmiseks aastaks.
Merry Aarti sõnul tekkis 2018. aastal – Jüri Ratase esimese valitsuse ajal – riigieelarvesse alkoholiaktsiisi järsu tõstmise tagajärjel umbes 55 miljoni eurone auk.
"Kõige selle tõttu ähvardas põllumehi aastal 2020 top-upist ilmajäämine, kuid suurte pingutustega õnnestus praegusel valitsusliidul sotside tekitatud eelarveauk likvideerida," tõstis Merry Aart eelmisest valitsusest esile sotsiaaldemokraadid ning jättis tahaplaanile Keskerakonna ja Isamaa. "Tänu EKRE ministrite jõupingutustele leiti võimalus põllumeestele üleminekutoetuste maksmiseks. Esialgu oli see summa viis miljonit ja eelarve kokkupanemise lõppfaasis leiti viis miljonit juurde."
Praeguses valitsuses kuulub maaeluministri portfell EKRE-le. Detsembri alguseni täitis seda kohta Mart Järvik, kes aga kaotas peaministri usalduse ja Jüri Ratas palus presidendil Järvik ametist vabastada. Seejärel esitas EKRE maaeluministri kohale Arvo Alleri.
jüri ratasekrepõllumajandustoetusedmerry aart